FI Euroopan unionin virallinen lehti L 9/3

KOMISSION ASETUS (EU) N:o 25/2010,

annettu 13 päivänä tammikuuta 2010,

asetuksesta (EY) N:o 796/2004 poikkeamisesta Kreikassa vuonna 2009 viljelijöille myönnettävien tukien määrien alentamisen osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (EY) N:o 1290/2005, (EY) N:o 247/2006, (EY) N:o 378/2007 muuttamisesta ja asetuksen (EY) N:o 1782/2003 kumoamisesta 19 päivänä tammikuuta 2009 annetun neuvoston asetuksen (EY) N:o 73/2009 (1) ja erityisesti sen 142 artiklan c alakohdan,

sekä katsoo seuraavaa:

(1) Huhtikuun 21 päivänä 2004 annetun komission asetuksen (EY) N:o 796/2004, joka koskee neuvoston asetuksissa (EY) N:o 1782/2003 ja 73/2009 säädettyjen täydentävien ehtojen, tuen mukauttamisen ja yhdennetyn hallinto- ja valvontajärjestelmän soveltamista koskevia yksityiskohtaisia sääntöjä sekä neuvoston asetuksessa (EY) N:o 479/2008 (2) säädettyjen täydentävien ehtojen soveltamista koskevia yksityiskohtaisia sääntöjä, 21 artiklassa säädetään vähennyksistä, joita on tehtävä, jos tukihakemus tai tuen edellytyksiin liittyvät asiakirjat, sopimukset ja ilmoitukset jätetään myöhässä.

(2) Asetuksen (EY) N:o 796/2004 6 artiklan mukaan jäsenvaltioiden on varmistettava, että viljelylohkot tunnistetaan luotettavasti, ja vaadittava, että yhtenäishakemuksiin liitetään valvontajärjestelmän soveltamisen mahdollistamiseksi asiakirjat, joiden perusteella viljelylohkot tunnistetaan. Kyseisen asetuksen 12 artiklan 1 kohdassa säädetään, että yhtenäishakemuksessa on oltava tukikelpoisuuden varmistamista varten kaikki tarvittavat tiedot. Näitä ovat esimerkiksi tiedot, joiden perusteella tilan kaikki viljelylohkot ja niiden sijainti voidaan tunnistaa.

(3) Viljelylohkojen tunnistamiseen liittyvien toistuvien puutteiden korjaamiseksi vuonna 2009 sovellettiin ensimmäisen kerran vaatimusta, jonka mukaan Kreikan viljelijöiden on hakemuksensa hyväksymisen edellytyksenä toimitettava hakemukseen liittyvien viljelylohkojen tunnistetiedot paitsi aakkosnumeerisessa muodossa, joka on aiemmin ollut ainoa vaadittu muoto, myös digitaalisessa muodossa.

(4) Vuoden 2009 yhtenäishakemusten hallinnointiin on kuitenkin liittynyt Kreikassa poikkeuksellisia tapahtumia. Digitaalisen tunnistamisen käyttöönotto viivästyi huomattavasti odottamattomien ongelmien vuoksi, ja lisäksi esiintyi vakavia teknisiä vaikeuksia.

(5) Digitointiprosessi on jo sinällään teknisesti monimutkainen, ja sitä vaikeuttivat vielä entisestään Kreikan viljelylohkojen hajanainen sijainti ja epäsäännölliset muodot. Digitointiprosessin joustava ja moitteeton toteutus vaatii näin ollen viljelijöiltä erityiskykyjä ja perusteellista osaamista.

(6) Sen vuoksi heidän oli tarpeen saada paljon oppia ja neuvoja toimivaltaisilta viranomaisilta ja yksityisiltä tahoilta. Kreikan viljelijöiden koulutus vaati laajoja ja aikaa vieviä erityisjärjestelyjä.

(7) Lisäksi erityisesti syrjäseuduilla oli vakavia ja sitkeitä verkkojen toimintahäiriöitä, eivätkä yhteydet toimineet kunnolla.

(8) Suurelta osin tämän tilanteen vuoksi Kreikan viljelijät eivät ole voineet jättää asetuksen (EY) N:o 796/2004 11 artiklan 2 kohdassa säädetyssä määräajassa yhtenäishakemuksiaan, joissa on vuodesta 2009 lähtien oltava viljelylohkojen tunnistetiedot myös digitaalisessa muodossa. Hyvin vähäinen määrä viljelijöitä on pystynyt noudattamaan digitoituja tunnistetietoja koskevaa vaatimusta määräajassa. Monet viljelijät ovat myöhemmin täydentäneet hakemustaan tällaisilla tunnistetiedoilla.

(9) Tämän tilanteen vuoksi on asianmukaista sallia, että hakuvuonna 2009 ei viljelylohkojen digitoinnin viivästymisen vuoksi sovelleta asetuksen (EY) N:o 796/2004 21 artiklan 1 kohdassa säädettyjä vähennyksiä tai poissulkemisia sillä edellytyksellä, että viljelijän yhtenäishakemus sisältää tällaiset digitaaliset tunnistetiedot tiettynä määräpäivänä, jossa otetaan huomioon se, että lukuisat Kreikan viljelijät ovat sittemmin pystyneet täydentämään puuttuvat tiedot, sekä tarve varmistaa vuoden 2009 hakemusten nopea käsittely, jotta menosyklissä ei olisi tarpeettomia viivästyksiä. Kyseiseksi määräpäiväksi, johon saakka viljelijät voivat toimittaa digitoidut tunnistetiedot, olisi vahvistettava 31 päivä tammikuuta 2010. Yhteyksiin ja kuljetuksiin liittyvien erityisongelmien huomioon ottamiseksi Egeanmeren pienten saarten hyväksi toteutettavista maatalousalan erityistoimenpiteistä ja asetuksen (EY) N:o 1782/2003 muuttamisesta 18 päivänä syyskuuta 2006 annetun neuvoston asetuksen (EY) N:o 1405/2006 (3) 1 artiklan 2 kohdassa tarkoitettujen Egeanmeren pienten saarten viljelijöiden olisi kuitenkin sallittava toimittaa nämä tunnistetiedot viimeistään 15 päivänä helmikuuta 2010.

(10) Koska ehdotettu poikkeus koskee tukivuodelle 2009 jätettyjä hakemuksia, tätä asetusta olisi sovellettava takautuvasti.

(11) Tässä asetuksessa säädetyt toimenpiteet ovat suorien tukien hallintokomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Poiketen siitä, mitä asetuksen (EY) N:o 796/2004 21 artiklan 1 kohdassa säädetään, Kreikassa ei sovelleta hakuvuonna 2009 viljelylohkojen digitaalisten tunnistetietojen viivästymisen vuoksi vähennyksiä tai poissulkemisia, jos tällaiset digitaaliset tunnistetiedot sisällytetään viljelijän yhtenäishakemukseen viimeistään 31 päivänä tammikuuta 2010. Kun kyseessä ovat asetuksen (EY) N:o 1405/2006 1 artiklan 2 kohdassa tarkoitettujen Egeanmeren pienten saarten viljelijät, nämä tunnistetiedot on sisällytettävä viljelijän yhtenäishakemukseen viimeistään 15 päivänä helmikuuta 2010.

2 artikla

Tämä asetus tulee voimaan päivänä, jona se julkaistaan Euroopan unionin virallisessa lehdessä.

Sitä sovelletaan 1 päivästä tammikuuta 2009.

Sen voimassaolo päättyy 16 päivänä helmikuuta 2010.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 13 päivänä tammikuuta 2010. Komission puolesta José Manuel BARROSO Puheenjohtaja

(1) EUVL L 30, 31.1.2009, s. 16.

(2) EUVL L 141, 30.4.2004, s. 18.

(3) EUVL L 265, 26.9.2006, s. 1.